*Tämä artikkeli käsittelee lehteä. Sanan muita merkityksiä on lueteltu täsmennyssivulla.*

**Playboy** on Hugh Hefnerin Chicagossa vuonna 1953 perustama aikakauslehti. Lehti ilmestyy kuukausittain. Se sisältää naisten alastonkuvia sekä novelleja, julkisuuden henkilöiden haastatteluja ja asia-artikkeleita.

Lehdellä on tarkoin harkittu imago, jota se myy lukijoilleen. Imagoon kuuluvat kauniit naiset, kalliit autot ja erilaiset kalliit ylellisyystarvikkeet. Playboy on oman näkemyksensä mukaan juhlinut naiskauneutta sen sijaan, että se olisi alentanut naisia. Lehteen liittyi klubitoiminta ja softcore-seksivideot, joiden molempien taloudellinen menestys on hiipunut sitten 1970-luvun.

Lehti löi läpi jo ensimmäisellä numerollaan, jossa oli Marilyn Monroen alastonkuvia.

Historia
--------

Hugh Hefner loi Playboyn Chicagon-asunnossaan vuonna 1953, kun hän ei ollut saanut toivomaansa viiden dollarin palkankorotusta Esquire-lehden copywriterina. Hän keräsi 8000 dollaria ensimmäisen numeron tuottamiseen. Lehden ensimmäisessä numerossa oli Marilyn Monroen kansikuva ja alastonkuvia, ja se myi menestykselliset 54 000 kappaletta. Monroen kuvat Hefner oli ostanut paikallisesta kalenteripainosta. Lehdessä oli 44 sivua, mutta kannessa ei ollut päiväystä, sillä Hefner ei ollut varma että toista numeroa tulisi. Hefner kirjoitti ensimmäisellä sivulla: "Haluamme tehdä heti alusta selväksi, ettemme ole mikään perhelehti. Jos olet jonkun sisko, vaimo tai anoppi ja poimit tämän lehden vahingossa, ole hyvä ja ojenna meidät miehellesi ja palaa Ladies Home Companion -lehtesi pariin." Hefner oli aikonut nimetä lehden *Stag Party* (engl. "sulhasen polttarijuhla"), mutta vaihtoi nimen viime hetkellä työtoverinsa Eldon Sellersin ehdotuksesta.

Lehdessä alettiin julkaista tyttökuvien lisäksi novelleja tunnetuilta kirjailijoilta kuten John Updikelta ja Vladimir Nabokovilta. Playboy oli 1960-luvun seksuaalisen vallankumouksen kärjessä, mutta samalla rohkeammat lehdet kuten Penthouse ja myöhemmin Hustler alkoivat uhata sen asemaa. Playboy palasi rohkeampien kokeilujen jälkeen kuitenkin takaisin pehmeämpään kuvastoon.

Playboyn suosio oli huipussaan vuonna 1972 kun sen levikki oli 7 miljoonaa ja joka neljäs miespuolinen college-opiskelija osti lehteä. Lehti meni pörssiin 1971.

Artikkelen kirjoittajien joukossa on ollut tulevia menestyskirjailijoita kuten Stephen King. Lehti on aika ajoin – etenkin Yhdysvaltain suurempien vaalien tienoilla – julkaissut poliitikkojen haastatteluja, joista kuuluisin lienee Jimmy Carterin haastattelu presidentinvaalin aikana 1980.

Nykyisin Playboy on menettänyt asemansa muille lehdille ja internet-pornografialle, ja sitä julkaiseva Playboy Enterprises saa suuren osan tuloistaan muuta kautta.

Tunnus
------

Graafinen suunnittelija Art Paul loi kuuluisan Playboy-logon, joka esittää rusettikaulaista kanin sivuprofiilia. Logo ilmestyi lehden toisessa numerossa ja on ollut siitä lähtien erottamaton osa Playboyn imagoa. Kaninpää esiintyy miltei poikkeuksetta jossakin muodossa lehden kannessa, joko näkyvästi tai piilokuvana. Aikoinaan kanin löytämisestä oli kussakin numerossa kilpailu.

Hugh Hefner kertoi valinneensa kanin lehtensä symboliksi siihen liitettävän seksuaalisuuden vuoksi, ja koska kani on eloisa ja leikkisä. Kanin smokki edustaa hienostuneisuutta. Kani myös erottui muiden lehtien symboleista. Playboy-kanin kunniaksi on nimetty kanin alalaji *sylvilagus palustris hefner*.

Playboy-klubit
--------------

Hugh Hefner avasi Playboy-lehden kuvaaman elämäntyylin ilmentymäksi Playboy-klubeja Yhdysvaltoihin ja ulkomaille. Kerhot olivat yökerhoja, joiden tarjoilijattaret ("Playboy-puput") pukeutuivat pupuasuihin töpöhäntineen ja pupukorvineen. Playboy-klubit toimivat Yhdysvalloissa vuodesta 1960 aina 1980-luvun puoliväliin, ja muualla maailmassa hiukan pidempään. Klubeja oli yhteensä 33. New Yorkin -klubin jäsenille 1960-luvulla lähetetyssä tietopaketissa luki: "Astu leikkihuoneeseen, ja Playboyn ihmeellinen maailma on sinun! Lehden upeat kansikuvat seinillään lehden sivujen ilmentämä elämänilo herää henkiin."

Suomalaiset Playboyssa
----------------------

Playboyn julkaisuissa on nähty myös suomalaisia. Lehdessä ovat esiintyneet ainakin Gina Goldberg (Tiina Virenius) vuonna 1981, Anna Shemeikka, Kata Kärkkäinen (*"Playmate of the Month"* joulukuussa 1988) ja viulisti Linda Lampenius. Lampenius on ainoa suomalainen, joka on ollut lehden julkkis-kansikuvahahmo. Lampenius oli *"Sex & Music"* -erikoisnumerossa ja hänestä tehtiin kymmenen sivun artikkeli. Yrittäjä Susanna Penttilä on poseerannut Playboy-konsernin toiselle lehdelle nimeltä Voluptuous Vixens. Playboyn paperilehden lakkauttamisen jälkeen se siirsi mallit Playboy.com -sivuston alle teemana "The New Era of Bunnies" ja kutsui sivuilla esiteltyjä malleja bunny-nimellä. Kaksi suomalaista on valittu uuden ajan puputytöiksi: Asal Bargh  ja Elina Tervo .

Vuonna 1982 Sirpa Lane (Sirpa Salo) esiintyi Playboy-lehden ranskalaisen painoksen elokuun numeron kansikuvassa.

Huhtikuussa 2020 muusikko ja elokuvaohjaaja Diana Ringo poseerasi Espanjan Playboyssa.

Vuonna 2020 laulaja Johanna Kuvaja esiintyi Portugalin painoksessa. Muita Portugalin Playboyssa esiintyineitä malleja ovat Taru Kalenov, Susanna Tanni, Erika Helin, Kirsi Rissanen, Jessica Ruokola, sekä yrittäjä Tiina Jylhä.

Toukokuussa 2021 plus-size malli Pasha Pozdniakova esiintyi Etelä-Afrikan Playboyssa.

Viron Playboyssa ovat esiintyneet DJ:t Suvi Pitkänen, Nina Hämäläinen, ja Tanja Rantanen.

Katso myös
----------

* Luettelo Playmate of the Year -voittajista

Lähteet
-------

1. ↑  Joonas Lehtonen: Playboy lopettaa paperilehtensä julkaisun *iltalehti.fi*.  19.03.2020. Viitattu 12.4.2020. (suomeksi)
2. 1 2 3 4  Josh Sanburn: Brief History: Playboy  24.1.2011. Time Magazine. Viitattu 9.3.2014.
3. ↑
4. ↑  'Playboy' was originally called 'Stag Party': Hugh Hefner  20.9.2012. IBN Live.  Arkistoitu 9.3.2014. Viitattu 9.3.2014.
5. 1 2 3  FAQ on the 'playboy' logo  2000. Design Boom.  Arkistoitu 9.5.2007. Viitattu 9.3.2014.
6. 1 2  Bruce Handy: A Bunny Thing Happened: An Oral History of the Playboy Clubs  5/2011. Vanity Fair. Viitattu 9.3.2014.
7. 1 2 3 4  Anna-Maija Lippu: Playmate Suomesta - Suomalaisia on esiintynyt Playboyssa viidellä eri vuosikymmenellä, viimeksi vuonna 2021. Yksi heistä tähditti tunnettua rikossarjaa vielä viime keväänä, mutta aivan ensimmäinen suomalainen Playboy-malli katosi julkisuudesta täysin. Monipäiväiset kuvaukset ovat synnyttäneet myös kitkerän oikeusjutun. *Iltalehti*.  12.8.2022.
8. ↑  Playboy-lehdessä on poseerannut lukuisia suomalaiskaunottaria - katso kuvat! *Iltalehti*.
9. ↑  Asal Bargh's exclusive content on Playboy *Centerfold by Playboy*. Viitattu 8.5.2023. (englanniksi)
10. ↑  Elina Tervo's exclusive content on Playboy *Centerfold by Playboy*. Viitattu 8.5.2023. (englanniksi)
11. ↑  Foreign Playboy Mags *Vegasretro.com*. Viitattu 19.1.2021. (englanniksi)
12. ↑    *Playboy España*, Huhtikuu, 2020, nro 21.
13. ↑  Playboy (Spain) April 2020 Magazine *WonderClub*.
14. ↑  Suomalaisen Johanna Kuvajan Playboy-kuvat julkaistiin – kuvauksissa kiusallisia tilanteita: "Remonttimiehet olivat hyvin innoissaan" *MTV Uutiset*.
15. ↑  Palasi Suomeen! Taru Kalenov koikkelehti Helsingissä erikoisissa pöksyissä - katso kuvat! *Seiska*.
16. ↑  Muistatko? Näin upeana povipommi Erika Helin poseerasi täysin alasti Playboyssa - kuva! *Seiska*.
17. ↑  Itsetunto-ongelmien kanssa painiva Playboy-äiti Kirsi Rissanen: "Tuntuu, että minusta ei ole mihinkään" *Seiska*.
18. ↑  Tässä se on! Jessica Ruokola Playboy-kuvassa – flirttailee seksikkäänä punaisessa pitsissä *MTV Uutiset*.
19. ↑  Pasha Pozdniakovasta, 22, tuli ensimmäinen suomalainen pluskokoinen Playboy-malli – katso kuvat *www.iltalehti.fi*. Viitattu 1.11.2021.
20. ↑  Playboy SA: Hola! | Playboy *playboy.co.za*. Viitattu 5.7.2022. (englanniksi)
21. ↑  Playboy Africa - May 2021 Digital Magazine from Magzter - World's Largest Digital Newsstand *Magzter*. Viitattu 5.7.2022.
22. ↑  Suomalaiset DJ-kaunottaret poseerasivat Playboyssa - katso kuumat kuvat *MTV*.
23. ↑  Näkökulma: Playboy-mallien poistomyynti *Iltalehti*.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Playboy**.
* Playboy Enterprises Inc. (englanniksi)
* Playboy.com (englanniksi)
* Playboy Covers of the World – eri maiden Playboy -kansikuvia. (englanniksi)
* Girls of Playboy (englanniksi)